ยันต์สู้ปืน

ยันต์สู้ปืน เป็นภาพยนตร์ไทยแนวโลดโผน–สุขนาฏกรรมที่เข้าฉายในปี พ.ศ. 2527 สร้างและจัดจำหน่ายโดยพูนทรัพย์โปรดักชั่น กำกับโดยครูชาลี อินทรวิจิตร นำแสดงโดยสรพงศ์ ชาตรีและหม่อมหลวงสุรีย์วัล สุริยง เข้าฉายครั้งแรกเมื่อวันที่ 16 กุมภาพันธ์ พ.ศ. 2527 ที่โรงภาพยนตร์โคลีเซี่ยม โรงภาพยนตร์พาราเมาท์ และศาลาเฉลิมกรุง

 เนื้อเรื่อง 
ยันต์สู้ปืน บอกเล่าเรื่องราวของ โชน ชุมพวง (สรพงศ์ ชาตรี) อดีตทหารผ่านศึกที่เดินทางกลับบ้านแล้วพบว่า หมอแช่ม (สุวิน สว่างรัตน์) และ อาด (ศรินทิพย์ ศิริวรรณ) พ่อแม่ของเขาถูกฆ่าอย่างโหดเหี้ยม และบ้านถูกเผา พร้อมกับมีผ้าแพรแดงผูกไว้ที่บ้าน รวมถึง ยันต์มหาจักร ซึ่งมีอิทธิฤทธิ์ทำให้ผู้ครอบครองอยู่ยงคงกระพัน เหตุการณ์นี้ทำให้ น้าสิงห์ (โดม สิงห์โมฬี) เพื่อนสนิทของหมอแช่ม เข้าใจว่าเป็นฝีมือของ เสือแผน (มานพ อัศวเทพ) เพื่อนสนิทอีกคนหนึ่ง ซึ่งเป็นอดีตโจรป่าที่หวังแย่งชิงยันต์มหาจักรจากหมอแช่ม โชนจึงรีบไปยังบ้านของเสือแผนที่อยู่ในป่าเพื่อสืบหาความจริงและล้างแค้นให้กับพ่อแม่ของตน

แต่ก่อนที่จะเกิดการสูญเสีย น้าสิงห์ ได้เข้ามาห้ามและเปิดเผยความจริงว่าเป็นความเข้าใจผิด เนื่องจากมีคนเห็น เสือแผน นำของป่าไปขายในวันเกิดเหตุ ทำให้เสือแผนมั่นใจว่าต้องเป็นแผนของ ปลื้ม ประโคนชัย (สุเชาว์ พงษ์วิไล) และ เจน วนาพรรณ (เกชา เปลี่ยนวิถี) สองคู่อริของตน ที่หวังให้โชนและเสือแผนฆ่ากันเอง เพื่อช่วงชิงยันต์มหาจักรมาไว้ในการครอบครอง โดยเฉพาะอย่างยิ่ง นายเจน ที่เป็นคู่อริสำคัญของเสือแผน เพราะเขาฉุด ทองสี (สุพรรณี จิตต์เที่ยง) เมียของเสือแผนไปเป็นเมีย 

ทั้งสามคนจึงเริ่มปฏิบัติการเพื่อตอบโต้ฝ่ายตรงข้าม โดยมี ศรีนวล (หม่อมหลวงสุรีย์วัล สุริยง) และ คำม่อย (ดี๋ ดอกมะดัน) สองนายตำรวจซึ่งปลอมตัวเป็นขอทานเพื่อสืบหาข่าวเกี่ยวกับผู้มีอิทธิพลที่กระทำผิดในพื้นที่ ทำหน้าที่คอยให้การสนับสนุนและช่วยเหลือ

ในขณะเดียวกัน ฝ่ายของ เสี่ยปลื้ม และ นายเจน ได้จับตัว อุมา (อัญชลี ไชยศิริ) เจ้าของโรงแรม และ วิชุดา (ธิติมา สังขพิทักษ์) น้องสาวต่างสายเลือดของเสี่ยปลื้ม ซึ่งเป็นคนรักของโชนและทองสี เป็นตัวประกัน ภายหลังจากที่ทองสีทรยศนำข่าวไปบอก เสือแผน เพื่อบีบบังคับให้โชน นำ ยันต์มหาจักร มาแลกเปลี่ยนที่โรงโม่หิน อย่างไรก็ตาม ได้เกิดการหักหลังขึ้นเมื่อเสี่ยปลื้มแย่งชิงยันต์มหาจักรไป ส่งผลให้เกิดการต่อสู้ขึ้น

ในเหตุการณ์ดังกล่าว โชน สามารถจัดการกับ ปลัดใหญ่ (ฤทธิ์ ลือชา) มือขวาคนสนิทของนายเจน รวมถึงเสี่ยปลื้มได้สำเร็จ ขณะที่ เสือแผน เป็นผู้จัดการกับนายเจน

 นักแสดง 
 นักแสดงหลัก ตัวละคร  นักแสดง โชน ชุมพวง สรพงศ์ ชาตรี ศรีนวล หม่อมหลวงสุรีย์วัลย์ สุริยง เจน วนาพรรณ เกชา เปลี่ยนวิถี ปลื้ม ประโคนชัย สุเชาว์ พงษ์วิไล เสือแผน มานพ อัศวเทพ นักแสดงสมทบ น้าสิงห์ โดม สิงห์โมฬี อุมา อัญชลี ไชยศิริ วิชุดา  ธิติมา สังขพิทักษ์ ทองสี สุพรรณี จิตต์เที่ยง ปลัดใหญ่ ฤทธิ์ ลือชา คำม่อย ดี๋ ดอกมะดัน ลูกจ้างโรงแรม เป็ด เชิญยิ้ม ฮอด พิภพ ภู่ภิญโญ คำหมาน สมศักดิ์ ชัยสงคราม ยศ ฉัตร มงคลชัย  โสธร รุ่งเรือง แนบ โจ๊ก ท่าฉลอม นักแสดงรับเชิญ แช่ม ชุมพวง สุวิน สว่างรัตน์ อาด ชุมพวง ศรินทิพย์ ศิริวรรณ ผู้การตำรวจ ชาลี อินทรวิจิตร

 อ้างอิง 

 แหล่งข้อมูลอื่น 
 ยันต์สู้ปืน ทางเว็บไซต์ ไทยบันเทิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2527
หมวดหมู่:ภาพยนตร์โลดโผนตลกไทย
หมวดหมู่:ภาพยนตร์ที่กำกับโดย ชาลี อินทรวิจิตร
หมวดหมู่:ภาพยนตร์โดยพูนทรัพย์โปรดักชั่น
หมวดหมู่:ภาพยนตร์ไทยในคริสต์ทศวรรษ 1980
หมวดหมู่:ภาพยนตร์ภาษาไทยในคริสต์ทศวรรษ 1980